text: 95-årig smørrebrødsjomfru vil ikke på pension
  21 februar 2018 kl. 17.40
  Grethe Nylander har haft sin egen smørrebrødsforretning siden 1966, og hun står stadig bag disken hver eneste dag. Selvom dåbsattesten er gulnet, så har Grethe ingen planer om pension. 
  Grethe Nylander Christensen ønsker ikke at stoppe med at arbejde, selvom hun er født i1922 - og dermed er fyldt 95 år.
  Grethe Nylander Christensen, 95-årig ekspedient, Lucullus Smørrebrød, Fredericia: "Det er livsbekræftende, og jeg glæder mig til at gå på arbejde en times tid og møde mange spændende mennesker."
  Hver dag omkring middagstid i butikken Lucullus Smørrebrød er hun at finde bag disken. Her har hun stået siden 1966, hvor hun købte butikken. 
  - Det er livsbekræftende, og jeg glæder mig til at gå på arbejde en times tid og møde mange spændende mennesker, fortæller Grethe Nylander Christensen.
  I dag er det dog datteren Kirsten, der driver butikken, og arbejdstiden er de seneste år skåret ned til et par timer om dagen. Men ét er sikkert; Grethe Nylander Christensen vil ikke på pension.
  - Det er fordi jeg kan li det, og det har jeg faktisk gjort altid.
  Pensionering lokker slet ikke. 
  - Det har jeg ikke lyst til. Jeg synes det er dejligt, at komme ud og opleve noget og møde positive mennesker. Det giver lidt mening i tilværelsen, siger Grethe Nylander Christensen. 
  Butikken er hendes andet hjem. 
  - Man har jo været lige så mange timer her, som man har været hjemme - nok flere, smiler hun. 
  De mange år har skabt flere stamkunder.
  - De giver sig jo til kende, når de kommer ind og siger: nå, er du her stadigvæk. Vi var her også for 35 år siden og bestille til vores konfirmation, siger Grethe Nylander Christensen.
  Kirsten Nylander Thomsen, indehaver, Lucullus Smørrebrød, Fredericia: "Hvis ikke min mor har været i butikken et par dage, så begynder kunderne at komme ind og spørge, om der noget i vejen med min mor, og om hun er blevet syg."
  Kunderne kan ikke undvære Grethe
  Det kan også mærkes, når Grethe ikke er i butikken. 
  - Hvis ikke min mor har været i butikken et par dage, så begynder kunderne at komme ind og spørge, om der noget i vejen med min mor, og om hun er blevet syg, siger Grethes datter Kirsten Nylander Thomsen:.
  - Hun har været i den forretning i så mange år, så hun er jo en mangelvare, hvis hun pludselig ikke er der. 
  Selv håber Grethe Nylander Christensen at blive ved længe endnu:
  - Indtil direktøren fyrer mig, har jeg tænkt at fortsætte.
  